J. Mikolaj, podpredseda vlády a  minister školstva SR: (2008-05-21):
Pán poslanec Szigeti začal s tým, že ide o najdôležitejší zákon tejto vlády, že je tu šanca, že aj minulá vláda urobila veľa pozitívnych krokov, ale fakt je ten, že školstvo alebo výsledky v školách u detí, u žiakov išli dole. A to je neodškriepiteľný fakt, že aj na základe meraní PISA išlo školstvo s úrovňou dole. Nedá sa nič robiť. Za posledných osem rokov. Všetky. PISA ukázala, že všetky. Takže je najvyšší čas, aby sa ozaj začalo aj s obsahovou reformou s tým, že legislatívny zámer, ktorý predkladáme a ktorý nie je tak celkom možné preniesť do výkonových predpisov, aj keď je nejaká snaha, tak mu to robí právne pozadie a vytvára taký základný legislatívny rámec, aby sme tú obsahovú reformu uskutočnili. Samozrejme, že aj my robíme reformu na úrovni poznania. Aké poznanie v súčasnosti naši odborníci majú, aký má Štátny pedagogický ústav, metodicko-pedagogické centrá a riaditelia škôl a ďalší nezávislí odborníci, takú reformu v súčasnosti predkladáme. Ak si niekto myslí, že by sme mali predložiť nejakú inú kvalitnejšiu reformu, a za predchádzajúcej vlády nebolo predložené nič, no tak opakujem, predkladáme to, čo predkladať vieme a na súčasnej úrovni poznania. Uvidíme o pár rokov, ako to pôjde ďalej. Množstvo pozmeňujúcich návrhov, ale keď si všimnete, ony sa opakujú dookola. Možnože je 15, 16 takých základných, ale všetky ostatné sa opakujú dookola. To je furt to isté. Furt to isté. Takže nie je veľa pozmeňujúcich návrhov a veľa je ich legislatívnotechnických. Vplyv štátu. Samozrejme, že vplyv štátu tu byť musí, pretože štát sa nesmie zbaviť zodpovednosti za úroveň vzdelávania a pozri Švédsko, Fínsko, Írsko, ktoré majú najlepšie výsledky u detí, u žiakov z hľadiska merania týchto vecí. Čiže štát sa nemôže. Financie. No tak financie sú také, aké štátny rozpočet vynaložiť môže. A na budúci rok podľa tých predbežných sa ukazuje, že sa presunieme na 63 miliárd Sk. Samozrejme, že vrátane eurofondov, ale štát dáva do eurofondov 20 miliárd zo štátneho rozpočtu. Tak na nich cez projekty dostaneme naspäť. O tom, že sa nič nerobí v rámci prípravy zákona, to predsa nie je pravda. Veď my dva roky zákon poctivo dennodenne pripravujeme. Bolo množstvo desiatok, stovák odborných konzultácií. Mali sme na internete vypísanú stránku, kde päť, šesť mesiacov sa nám ktokoľvek mohol prihlásiť a poslať svoje návrhy. Prišlo  2 500 návrhov a všetky sme poctivo zanalyzovali. A pokiaľ bolo možné, tak sme ich do zákona aj dali. Štátny vzdelávací program. Ide o to, aký má byť detailný. To je na diskusiu. Dnes má možno 1 600, 2 000 strán, niekto povie menej, niekto povie, ako povedal pán Szigeti, že tam zďaleka nie je všetko. Takže to sú diskusie, ktoré sa nikdy neskončia. My si myslíme, že to štátne minimum tam nadefinované je a školy teraz podľa toho si môžu vytvárať na svoju profiláciu školské vzdelávacie programy. Ale vždy to bude na učiteľoch. To si treba uvedomiť. A to sa nedá urobiť nasilu. To si tiež treba uvedomiť. Učiteľov nasilu nezmeníme. Učiteľom môžeme dať šancu, možnosť, a to pripravujeme. Ale ak si niekto myslí, že my naozaj tú reformu napíšeme, pošleme do škôl a povieme, páni učitelia, od septembra budete učiť reformne podľa toho, čo vám ministerskí úradníci pošlú. To je reforma? To nie je reforma. To je nasilu robené. Takže treba aj pochopiť, o čom sa vlastne rozprávame a o čo ide. Štátna školská inšpekcia. No veď kto iný ako nezávislá štátna školská inšpekcia. Má svoju tradícia, má svoju históriu. Tak nech kontroluje pedagogický proces. Nechceme vytvoriť žiadne iné úradnícke nové teleso. Naozaj nechceme. Územná školská rada. Tomu som nerozumel. Školské rady. My trošku meníme v školstve, veľa nie, meníme len vnútornú štruktúru, ale iba pri voľbe riaditeľa. Naozaj doplňujeme, že štátne školské inšpekcie, pretože, ak bola nejaká kritika na školské rady, tak iba taká, že nie sú odborne zdatné. Pretože sú tam aj rodičia, sú tam aj zástupcovia samosprávy. Nie všetci zástupcovia samosprávy v malých obciach majú, povedzme, vysoké školy. Nemajú. Čiže my nemôžeme zase dovoliť, aby nám vstupovali, povedzme, takýmto spôsobom. Takže sme doplnili pri voľbe riaditeľa o dvoch ľudí alebo tých, ktorí by mali posilniť odbornú zdatnosť školských rád, pretože pri voľbe riaditeľa je to asi ten najdôležitejší čin alebo úkon, ktorý tá rada vykonáva. Pokiaľ ide o financovanie toho penále. Je to naozaj penále. To je len penále zato, pretože doteraz my nemáme žiaden dosah na súkromné školy. Na verejné máme, samozrejme. Ale na súkromné nemáme žiaden dosah, pokiaľ zistíme vážne nedostatky. Pani poslankyňa Rosová nespôsobí radosť učiteľom. Nerozprávajte za učiteľov. Nikto vám nedal kompetenciu rozprávať za učiteľov. Tu som si to presne napísal. Nespôsobí radosť učiteľom. Spôsobí radosť niektorým učiteľom. Ale ani vy, ani ja si nemôžeme dať tú kompetenciu, kto z nás bude rozprávať, ja som učiteľ, vy nie. Ale ani ja sa neodvážim rozprávať za učiteľov. Šanca na reformu. Každá vláda mala šancu na reformu. Aj minulá vláda mala osem rokov šancu na reformu. Nevyužila, my sa ju využiť snažíme. Takisto hovoríte, že o klamstvách a tak ďalej. Veď ja som podpredseda vlády, minister. A vyprosím si, aby ste vy mne rozprávali, že klamem. Povedali ste klamstvá ministra, mám to tu zachytené, je to na tej magnetofónovej páske. Odhliadnuc od tých invektív, ktorými vy dosť často narábate, povinná angličtina, už sme pri prvom čítaní robili, nebude povinná angličtina, chceme nechať pre každý cudzí jazyk, či je to francúzština, absolútnu voľnosť, nech si deti spolu s rodičmi vyberú. Nechceme nič predpisovať. Vzdelávací program, kurikulárna rada. Kurikulárna rada, sme sa tak nejako dohodli, že bude poradný orgán, nie úrad. Nechceme z kurikulárnej rady vytvárať úrad. Ďalší úrad, ktorý by spôsobil, ktorý by musel mať svoju agendu, svoje predpisy, všetko, čo s tým súvisí, metodika výberu ľudí, cyklovaných ľudí. Nechceme Akreditačnú komisiu. Ale my vytvárame iný úrad, k tomu sa dostanem, Národný úrad certifikovaných meraní. To bude úrad, to bude profesionálny úrad z odborníkov. Ale tým, že tu dáme ľudí, ktorí budú aj zo samosprávy a tak ďalej, ktorí nemusia byť odborníci na školstvo, no tak to nemôže mať inú váhu ako poradný orgán. Národný certifikačný úrad, to bude úrad, ale bude z profesionálnych pracovníkov. Takže nemôžeme im dať žiadne iné kompetencie, len poradenskú činnosť a aby oni nám nejako hodnotili či už z hľadiska samosprávy, teda zriaďovateľov a niektorých ďalších, ako to školstvo smeruje. Ale nie úrad. Hodinová dotácia vzdelávacej oblasti. Tak áno, veď my sme kľúčové kompetencie preložili z osem do deviatich vzdelávacích oblastí. To sme spravili, ale viete, pani poslankyňa, zase zrušiť predmety, to neviem, či by to nespôsobilo chaos. Len vzdelávacie predmety teraz, pretože to by bol počin, ktorý by sa tak či tak musel do tej matematiky, fyziky dostať. Takže áno, každá vzdelávacia oblasť je definovaná dvoma, tromi predmetmi a na tie predmety, pretože je to aj tradícia stáročná, možno dlhšia. Takže nemôžeme, nikto si netrúfne, aby sme zrušili predmety a na predmety dávali hodinové dotácie. Verte mi, aj reformu treba robiť s triezvou hlavou, a preto sme povedali áno, dôležitejší je obsah a tie hodinové dotácie tam máme. Možno, že si to niekto za dvadsať rokov trúfne. Teraz si myslím, že by vznikol neskutočný chaos, po prvé. A po druhé, to nie je princíp reformy. To nie je princíp reformy, či budú nadefinované predmety, alebo nie. Dôležité je, ako sa učia tie predmety. Áno, dohodli sme sa, že štát zabezpečí jednu učebnicu povinne. Odborníci, pretože to nerobím ja, to robia odborníci. Ale, samozrejme, že my môžeme schváliť aj dvadsať učebníc. Nie je problém a školy si môžu vybrať. My posudzujeme odborne, či tam nie sú niektoré veci, ktoré nesúvisia s odbornosťou. Ale my netvrdíme, že bude iba jedna učebnica. My len zabezpečíme, zafinancujeme jednu. Možno, že niekedy dve, tri, ale trh s učebnicami je absolútne otvorený, len sa musíme pozerať, či tam nie sú nejaké sekty alebo niečo podobné. Hovoríte, že ten štátny vzdelávací program ISCED a tak ďalej. Ale trikrát ste povedali Čechy. Česi tiež majú isté 5B na terciárne vzdelávanie, pokiaľ ste si to naozaj vy osobne pozreli. A sú to vyššie odborné školy. Majú 5B. My chceme zaviesť, pretože tu sa robia len rámce, že skúsime, povieme áno, ale bude Akreditačná komisia, aby sme sprísnili. Ale vyššie odborné školstvo, i keď ja som osobne tiež proti tomu, poviem úprimne. Tiež sa mi to nepáči, ale pokiaľ tam bude Akreditačná komisia, vieme stanoviť pravidlá, tak niektoré vyššie odborné školy sa už môžu dostať aj do ISCED-u 5B. A pokiaľ ide o individuálne vzdelávanie, stále vychádzame z dikcie, že dieťa má nárok, má nárok na kvalifikované odborné vzdelávanie. Ak dovolíme, aby tam bol nekvalifikovaný človek, dieťa stráca nárok. Bude ho učiť ten, kto môže urobiť viac škôd ako osohu. Osemročné gymnázium. O tom sme niekoľkokrát rozprávali. Vy sa dosť často oháňate zahraničím, prečítajte si stanovisko zahraničia na osemročné gymnáziá. Povinná predškolská dochádzka. Neviem, či si uvedomujete, o čom vlastne rozprávate. Ide o zobratie originálnych kompetencií samospráve, potom poviete, že znárodňujem. My sme vzhľadom na to, že máme 91,7 % návštevnosť v poslednom ročníku, sme prví v Európe. A my, čo sme prví v Európe, budeme zavádzať povinnú školskú dochádzku, ktorí máme najlepší systém. Tak poďme na motiváciu, presviedčajme tých ľudí, ale aj rodičov. Pracujme s nimi, ale ak si vy myslíte, že my povieme, že povinne a že päťročné alebo štvorročné deti budeme voziť, ja neviem autobusom niekde, tak ste na veľkom omyle, že toto bude riešenie. A štát bude musieť, samozrejme, financovať 20-tisíc detí cez normatívy v piatom roku života. Ale prvé dva pôjdu cez originálne, takto rozkrájame tie materské školy? Čiže treba aj prakticky myslieť, aké to má dopady, aká je logika, či nám to naozaj stojí zato takto administratívne sa trápiť, aby sme mali povinnú školskú dochádzku. Ale v budúcnosti nevylučujem. V súčasnosti to vidím, nadrieme sa skutočne a nemá to žiaden, žiaden význam. Pán poslanec Fronc odišiel. Tu mám prší, šanca. Áno, šancu mala každá vláda. Aj táto vláda má šancu. Robíme všetko pre to, aby sme túto šancu využili. Pán poslanec Lipšic hovoril o konzervatívnejšom prístupe. Názory sú rôzne. My sa to snažíme robiť s triezvym úsudkom a hľadáme rozdiel medzi liberalizmom a zodpovednosťou štátu. Tam sa treba kdesi trafiť. Reforma sa 1. septembra začína, nekončí sa. Ak si niekto myslí, že do 1. septembra pripraví reformu, zase nevie, čo je to vlastne reforma. Fíni hovoria, pri reforme je najdôležitejší krok, a to je trpezlivosť. Ale bude trvať dlhé roky. My len nábeh, nábeh hovoríme, že bude trvať štyri roky. Samotný nábeh. Ak si niekto myslí, že za rok, zoberte si Čechov. Česi pripravovali dva roky a sú tam, kde sme dnes my. Nie sú ďalej, nie sú ďalej. Pokiaľ ide o výučbu jazykov. Ja si, naopak, myslím, že výučbu jazykov máme najlepšie prepracovanú aj z hľadiska koncepcie, ktorú schválila vláda. Dnes je už hotový grant, je pripravený projekt. Denne prišlo na ŠPÚ 70 žiadostí učiteľov, ktorí sa nám hlásia na štúdium cudzieho jazyka pre prvý stupeň základnej školy. Pokiaľ ide o prechodné obdobia ZMOS. Veď ja so ZMOS-om sedím každý deň, každý deň. Takže sme sa dohodli na dikcii, že bude trojročné prechodné obdobie, ale nie o tri roky, trojročné prechodné obdobie, nie o tri roky. Sankcie som rozprával, jedna učebnica a tak ďalej. Cirkevné školy. No, treba si poriadne pozrieť zákon č. 596 o financovaní, kde je nadiktovaný, a treba to porovnať s tým pôvodným zákonom. Ale cirkevné školy môžu to, čo doteraz nebolo, čerpať aj kapitálové výdavky, čo nesmeli doteraz vrátane havárií. Pán poslanec Andruskó. Áno, ja viem, že my máme len 15 % alebo 10, 15 % pri školách s vyučovacím jazykom národnostnej menšiny. A nie 30, ale mi povedzte, ako to urobiť, aby to nebolo na úkor prírodných vied. Čiže tá voľnosť, ktorú majú školy, kde je vyučovací jazyk národnostných menšín, musí ísť na úkor niečoho. Logicky, technicky musí. Ja som aj predložil niektorým našim pánom poslancom štátny vzdelávací program, povedal som, napíšte mi, ako vy si to viete spraviť. Jeden pán poslanec mi povedal, že je z toho jeleň, že on to urobiť nevie. Pretože sa to nedá. Takže, samozrejme, že tá voľnosť je o niečo menšia, pretože máte dva jazyky. Jeden materinský, druhý štátny. A je to na úkor voliteľnosti, nie je to na úkor tej základnej časti výučby. Čiže máte presne toľko, ako majú všetky ostatné školy, len máte menej voľných hodín. A to sa mi zdá byť korektné. Čiže na základe toho to spravíme. Takisto dikcie o tom, že to svedčí o spôsoboch myslenia súčasného ministerstva. Do tohto by som ja nešiel, pán kolega. O tom, aký mám spôsob myslenia, snáď nebudete rozhodovať vy. Ja si netrúfnem zvažovať váš spôsob myslenia. Nechajte na nás, prosím. Hovoríte, že zákon ako narýchlo a tak. No, ale veď vláda schválila desať koncepcií. Ja som bol vo vláde s desiatimi koncepciami rok aj pol a tieto koncepcie sú prepísané do legislatívneho znenia. My na reforme robíme dva roky. Desať koncepcií od národnostného školstva cez odborné školstvo. Všetko prešlo riadne vládou. Vláda schválila koncepciu, čo koncepcia, to tridsať, štyridsať strán , náš zákon vychádza z týchto koncepcií. Čiže pracuje sa systémovo. To tu nie je dané len tak náhodne. Nad každou vetou sa sedelo. A pozrite si tie koncepcie a prečítajte si zákon. Budete vidieť, že je to o tom istom. Medializácia. Kritizujete, že medializácia, no ale ja som neotvoril medializáciu. Vy, vaša SMK otvorila medializáciu počtu hodín. Ja nie. Takže ja za to nemôžem, že sa to zvrháva iba na počet štátneho jazyka a počet hodín. Ja za to nemôžem, teda za tú medializáciu. Môžem zato, ako to tam je napísané, ale nie, ako sa to medializuje. Hovoríte o centralizácii. No ale veď gymnáziá budú mať 50 % voľnosti. Chcete ešte viac? Päťdesiat percent voľnosti gymnáziá v štvrtom ročníku. V treťom 33. Ja, naopak, skôr zápasím s tým, že mi hovorí, že to veľmi púšťame z rúk. Veľa ľudí mi hovorí, veľmi ste to pustili z rúk. Takže treba hľadať určitú... Pán poslanec Devínsky, štátne vzdelávacie programy. Tak áno, tak v zákone je štruktúra, ak by mali byť detailné, tak by mali 8-tis. strán. Dneska majú 1 600. Tak neviem, či to je veľa, či to je málo. Raz je to stručné, raz je to veľa detailné. Samospráva má vyššie kompetencie, pretože sme upravili školské rady, môže schvaľovať školské vzdelávacie programy. Schvaľovať, nie vyjadrovať sa. V zákone bude, že schvaľovať školské vzdelávacie programy a školské rady, ako som povedal, sme doplnili a je niekoľko prechodných období voči limitom, kde takisto so samosprávou rokujeme. Ale samospráva tým, že sme ju dostali do školských programov, tak to je ten najdôležitejší krok, ktorý sa urobil. Pán poslanec Lipšic, časový chvat. Už som zdôvodňoval, že robíme na tom dva roky a že vláda schvaľuje koncepcie. Bolo Milénium v roku 2001 schválené, ktoré tvorí ideový podklad. Liberálne názory verzus konzervatívne, myslím si, že sme v strede. Že sme niekde v strede. Nechceme pustiť veľkú voľnosť, ale na druhej strane štát sa nesmie zbaviť zodpovednosti za úroveň a kvalitu školstva. Takže ďakujem za podporu. Pán poslanec Ivančo, v poriadku, s niektorými vecami by sa dalo súhlasiť, len vám poviem otvorene, my chodíme dva mesiace po výboroch. Dva mesiace po výboroch a vy prídete s niektorými takými detailmi, ktoré sú možno oprávnené, ale nechcem povedať, že už je neskoro, ale na to sú tie výbory. Tak keď tam máme 160 „pozmeňovákov“, škoda, že ste neprišli aj do nášho výboru, kde bola pani poslankyňa Mušková aj ešte myslím pán Kondrót, tak ste mohli prísť k nám a tam sme mali na to celé dni, kde sme to mohli do toho dať. Teraz, keď vy poviete takýto detail, lebo sú to detaily tie vecné, no, tak nám z toho, úprimne poviem, začína vznikať už chaos, ale na to sú tie výbory, aby sa text vyčistil o detaily, že si šliapeme po jazyku, alebo že sa tam niečo inak objaví. No ale k tým vašim politickým pesimizmus, delegované kompetencie. Ja si myslím, že je to tak akurát. Nemôžem si pomôcť. Ide o to, či aj máme školy pripravené na vyššie kompetencie, no. Takže tam si myslím, že tá rozumná miera je od tých 12 % po tých 50, že to ak niekomu viac, niekomu menej. Cudzie jazyky som povedal, si myslím, že tam máme najlepšie prepracované s tým, že cieľový stav je, že každý maturant by mal byť na úrovni štátnej jazykovej skúšky. Viete, čo to je? To znamená, že vie robiť TEFL, že vie robiť Cambridge certificate a môže študovať na všetkých školách na svete. Toto, ak dosiahneme za tých osem rokov, tak to bude najväčší úspech. Čiže tam máme dokonca definovaný cieľový stav, čo ide, nie tak celkom vieme. Kurikulárna rada, som hovoril, že nechceme z toho spraviť žiaden úrad, bude Národný ústav certifikovaných meraní. To bude úrad. Odborné vzdelávanie. Áno, legislatívny zámer je hotový, ide do vlády. Takže zrejme sa k nemu môžete aj dostať a tam, ak ho vláda schváli, začneme ho prepisovať do legislatívneho. Súkromné školy som povedal, že my tam máme trošku problém aj v systéme, a to je to, že na rozdiel od verejných škôl môžu neobmedzene vyberať školné. Môžu. A tým sa dostávame do nepomeru, ktoré majú zakázané s verejnými školami. Takže preto, povedzme, tá jedna vec, ktorá sa týka odmien. Inšpektori, školská inšpekcia je takisto tradíciou. Nechceme to meniť. Je to dobré. Možno, že sú niektoré detaily, ale školská inšpekcia má svoju váhu. Má svoju tradíciu. Myslím si, že oni takisto prvé dva, tri roky budú skôr pomáhať ako kontrolovať pri tvorbe školského vzdelávacieho programu, také noty dostali. Štyri roky budú skôr nápomocní, pretože aj pre nich je to možno, že aj inšpektori by potrebovali reformu. Možno. Oni sa tiež zo dňa na deň nezmenia. Nikto sa tu zo dňa na deň nezmení. Preto sa aj tak dosť čudujem, že si niekto myslí, že od septembra sa všetko zmení. No nič sa nezmení v tomto ohľade. Čiže je to proces, ktorý bude trvať štyri roky, ale dávame im priestor, aby sa vôbec dalo. Štátny vzdelávací program, model tvorby je úplne nový. Je z kľúčových kompetencií a z ISCED-u. To doteraz nebolo. Z kľúčových kompetencií a z ISCED-u. To je systém, každý dostal, každá predmetová komisia, keď som s nimi sedel, dostali také zadanie kľúčové kompetencie plus ISCED. Toto nadefinujte pre všetky stupne vzdelávania, a tak sa to robilo. Nieže by sa zobralo a začalo sa škrtať. Čiže preto je aj ten štátny vzdelávací program vytvorený, tak ako je. Učebné osnovy si musí vytvoriť škola, kto iný? Aj zo štátneho vzdelávacieho programu. Musia si ho prepísať do učebníc, ale majú nadiktované, čo majú učiť. To musia odučiť. Čiže to len mechanicky preberú. V školstve majú neobmedzenú, v podstate neobmedzenú voľnosť, len, samozrejme, to musí byť v súlade, aby neučili niektoré veci, ktoré nie sú vedecké, alebo ktoré nesúvisia s ničím. Ale to je len mechanický prepis. Učebné plány takisto im dáme na štátny vzdelávací program povinne. Čiže to sa takisto len preberie. Spájanie rôznych druhov škôl je možné. Je možné, hej. Osemročné gymnáziá. Osemročné gymnáziá, ide o princíp. Poviem rovno, že tam ide o princíp. My nechceme vytvárať, a to som si doniesol aj z Fínska, aj z Írska, kde to nie je možné takto robiť, že určitú vekovú generáciu presunieme do nejakých iných škôl a zvyšok zostane v tej pôvodnej škole, pretože tam to je problém aj s tými, ktorých vyberieme, lebo si myslia, že sú niečo viac, aj s tými, ktorí ostávajú, lebo si myslia, že sú niečo menej, a toto vo Fínsku neprejde ani v Írsku. Nesmie. Čiže každý má rovnakú šancu. Každý musí mať rovnaký pocit. Každý rovnako. Čiže sme proti tomu, aby boli elitné školy v takom mladom veku. Od 15 rokov bez problémov, ale v 10 rokoch dieťa by nemalo mať možnosť byť považované za elitné. To tvrdia všetky  pedagogické výskumy, ktoré vám potom môžem dať. Pokiaľ odišiel pán poslanec. Mal som aj preňho prichystané niektoré odborné stanoviská, pre ktoré nemôžeme súhlasiť s jeho pozmeňujúcimi návrhmi, pretože deti so zdravotným postihnutím musia mať všetci rovnaké práva aj navzájom. Aj navzájom, takže ja mu dám, mám tu odborné stanovisko pripravené ku každému jeho pozmeňujúcemu návrhu. Nebudem zdržovať, že by som odpovedal, on to tiež čítal. Takže dám mu, ale je to len voči tomu, aby všetci mali rovnaké práva. Takže toľko k vystúpeniam pánov poslancov. V úvodnom slove som povedal ciele, zámery. Som presvedčený, že aj opozícia, keď nepodporí zákon, bude spolupracovať a participovať na ďalších etapách aplikácie zákona do škôl. Pomôžeme riaditeľom, nič iné nám nezostáva, a vedzte, že reforma je aj o zodpovednosti a pre mňa by nebolo nič ľahšie, nič ľahšie povedať o rok, o dva, veď také ľahké, ale nebolo by to dobré. Verte, že by to nebolo dobré, začať treba a štyri roky máme určité prechodné obdobie. Ďakujem pekne. (Potlesk.)